b"\n_START_ARTICLE_\nKazan\n_START_SECTION_\nClima\n_START_PARAGRAPH_\nEl clima de Kazan \xc3\xa9s continental moderat, per\xc3\xb2 la continentalitat augmenta respecte a Moscou. La coberta de neu arriba al seu m\xc3\xa0xim cap febrer i mar\xc3\xa7 amb una mitjana de 38\xc2\xa0cm. La temperatura mitjana anual \xc3\xa9s de 4,6\xc2\xa0\xc2\xb0C essent el mes m\xc3\xa9s fred el gener amb -10,4\xc2\xa0\xc2\xb0C i el m\xc3\xa9s c\xc3\xa0lid juliol amb 20,2\xc2\xa0\xc2\xb0C. La precipitaci\xc3\xb3 mitjana anual \xc3\xa9s de 558 litres amb el m\xc3\xa0xim a l'estiu. L'1 d'agost de 2010 la temperatura va arribar a un m\xc3\xa0xim de +39,0\xc2\xa0\xc2\xb0C mentre que el m\xc3\xadnim va ser de -46,8\xc2\xa0\xc2\xb0C el 21 de gener de 1942.\n_START_SECTION_\nHist\xc3\xb2ria\n_START_PARAGRAPH_\nSegons la tradici\xc3\xb3 fou fundada per Batu Khan a l'antic regne dels B\xc3\xbalgars del Volga (~ 1005). Fou traslladada al segle XIV, de m\xc3\xa9s al nord-est, on havia estat fundada un segle abans; al segle XV esdevingu\xc3\xa9 la capital del khanat de Kazan. El 1552 fou conquerida per Ivan el Terrible, qui en va fer centre de cristianitzaci\xc3\xb3 for\xc3\xa7ada i avan\xc3\xa7ada en la conquesta de Sib\xc3\xa8ria i del Turquestan. No va tenir import\xc3\xa0ncia militar i nom\xc3\xa9s apareix a l'ocupaci\xc3\xb3 de la ciutadella per Pugatxev el juliol de 1774. En aquell moment tenia 2.867 cases que equivalen a entre 10 i 12 mil habitants. La universitat es va fundar el 1804. El 1885 l'ensenyament de les lleng\xc3\xbces orientals es va traslladar a Sant Petersburg junt amb la biblioteca, per\xc3\xb2 al cap d'uns anys es va reprendre. Al cens de 1897 tenia 131.508 habitants._NEWLINE_Despr\xc3\xa9s de la Revoluci\xc3\xb3 russa de 1905, la ciutat fou el centre principal de revifament de la cultura nacional t\xc3\xa0tar. S'hi fundaren el primer teatre i el primer diari t\xc3\xa0tars. El 1911 tenia 182.477 habitants dels quals 30.781 eren t\xc3\xa0tars._NEWLINE_El 1918, Kazan fou la capital de l'estat Idel Ural, que fou suprimit pel govern bolxevic. Kazan tamb\xc3\xa9 fou el centre de la rep\xc3\xbablica Tsabulatxnaia antibolxevic. L'agost del 1918 fou ocupada temporalment pels txecs blancs. El 1919 (despr\xc3\xa9s de la Revoluci\xc3\xb3 russa), Kazan esdevingu\xc3\xa9 la capital de la Rep\xc3\xbablica Socialista Sovi\xc3\xa8tica Aut\xc3\xb2noma T\xc3\xa0tar. Del 1920 al 1930, la majoria d'esgl\xc3\xa9sies i mesquites foren destru\xc3\xafdes, com a arreu de l'URSS._NEWLINE_Durant la Segona Guerra Mundial, moltes plantes i factories industrials foren evacuades a Kazan, i la ciutat produ\xc3\xad tancs i altre material militar._NEWLINE_A finals del 1980 i comen\xc3\xa7ament de 1990, despr\xc3\xa9s de la dissoluci\xc3\xb3 de l'URSS, Kazan esdevingu\xc3\xa9 novament centre de la cultura t\xc3\xa0tar, i s'hi intensificaren els tend\xc3\xa8ncies separatistes. Des de 2000, la ciutat ha estat totalment renovada. El 27 d'agost de 2005 s'ha obert una l\xc3\xadnia de metro amb cinc estacions, per\xc3\xb2 hi ha plans d'expandir la l\xc3\xadnia en ambdues direccions. Kazan celebr\xc3\xa0 el seu mil\xc2\xb7lenari el 2005, quan fou inaugurada al Kremlin la m\xc3\xa9s gran mesquita de R\xc3\xbassia, Qolsharif, i hi fou retornada la c\xc3\xb2pia sagrada de la Mare de D\xc3\xa9u de Kazan. Tanmateix, la data del mil\xc2\xb7lenari fou fixada arbitr\xc3\xa0riament.\n_START_SECTION_\nEsports\n_START_PARAGRAPH_\nEl principal club de futbol de la ciutat \xc3\xa9s el FC Rubin Kazan. El Ak Bars Kazan \xc3\xa9s un hist\xc3\xb2ric club important d'hoquei sobre gel que t\xc3\xa9 la seva seu a la ciutat. Kazan tamb\xc3\xa9 disposa de clubs destacats de basquetbol (UNICS Kazan), bandy, waterpolo i voleibol."